|  |
| --- |
| **Haveforeningen KANA****Holger Larsens Plads 1, 3400 Hillerød** |

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**v/Kell Bækkelund

Tlf. 23 60 61 84

E-mail: hf.kana@paradis.dk 2020-03-12

**AFLYSNING OG UDSKYDELSE AF GENERALFORSAMLING 15. MARTS 2020**

Kære medlemmer

I forlængelse af Statsministerens pressemøde i aftes kl. 2030, aflyser og udskyder bestyrelsen hermed KANAs årlige ordinære generalforsamling på søndag 15. marts 2020.

Bestyrelsen følger situationen nøje og det er på nuværende tidspunkt ikke til at sige hvornår vi kan gennemføre generalforsamlingen. Selve indkaldelsen og indkomne forslag er udsendt og indsendt i overensstemmelse med de tidsfrister, der er angivet i vedtægterne, så alt er klart til en gennemførelse, så snart myndighederne giver grønt lys. Det kan derfor forventes, at indkaldelsen til den udskudte generalforsamling, vil komme med et kortere varsel end de sædvanlige 14 dage.

Dette er en helt udsædvanlig situation, som Danmark står i, og vi skylder hinanden at bakke op om myndighedernes retningslinjer for at imødegå yderligere spredning af smitten af COVID19.

Derfor skal jeg på det kraftigste opfordre alle, der færdes i KANA og bl.a. anvender det fælles toilet, samt når vi endelig indkalder til GF, at følge myndighedernes råd om hygiejne og tage de fornødne forholdsregler, bl.a. ikke at komme for tæt på hinanden, undlade at give hånd og kramme m.m.

Vandåbningen i KANA forventes at finde sted den sidste søndag i marts, dvs. 29/3, som sædvanlig. Vi er stadig meget tidligt i marts, og som myndighederne nævnte, så arbejder tiden også for at mindske smitten, da varmere vejr og det kommende forår og sommer forventeligt vil have en indvirkning på hvorledes COVID19 spredes. Samtidig er der meldt om nattefrost den kommende weekend og der er ingen grund til at åbne for vandet før tiden.

I lyset af ovenstående er det også tvivlsomt, hvorvidt vi kan gennemføre flaghejsningen på traditionel vis.

Som sagt, så følger bestyrelsen nøje udviklingen og vil holde jer orienteret.

Der vil også blive opsat opslag på KANAs opslagstavler, men venligst videregiv denne besked til de medlemmer, der ikke har en mailadresse.

Med venlig hilsen

På bestyrelsens vegne

Kell Bækkelund

Formand for Haveforeningen KANA